**Корхона, ташкилот ва муассасалардаги ҳаваскор велоспортчилар ўртасида ўтказиладиган “Касаба–Тур” веломарафони**

**НИЗОМИ**

**1.Умумий қоидалар**

“Касаба–Тур” веломарафони Ўзбекистон Республикасининг “Жисмоний тарбия ва спорт тўғрисида”ги Қонуни, Ўзбекистон Республикаси Вазирлар Махкамасининг 1999 йил 27 майдаги “Ўзбекистон жисмоний тарбия ва спортни янада ривожлантириш чора-тадбирлари тўғрисида”ги 271-сонли, шунингдек, Федерациянинг жисмоний тарбия ва оммавий спортни ривожлантириш Концепциясида белгиланган вазифалар ижросини таъминлаш мақсадида ташкил этилади.

Веломарафонга 20 ёшдан катта бўлган корхона, ташкилот, муассасалардаги хаваскор велоспортчилар жалб этилиб, қуйи босқичларда камида 300 нафар хаваскор велоспортчилар бўлиши лозим.

Веломарафонда иштирок этадиган 20-35 ёшли хаваскор велоспортчилар 10 км масофада, 35 ёш ва ундан катталар 5 км масофада беллашадилар.

Веломарафонда 1-,2-,3-ўринни эгаллаган иштирокчилар ташкилотчиларнинг эсдалик совғалари ва дипломи билан тақдирланади.

Веломарафонни ўтказиш бўйича ташкилий масалалар ва мусобақа жараёнини бахолаш учун хакамларни жалб этиш Ўзбекистон велоспорт Федерацияси зиммасига юклатилади.

**2. Мақсад ва вазифалари.**

Веломарафонни ўтказилишидан асосий мақсад ва вазифалар қуйидагилардан иборат**:**

корхона, ташкилот ва муассасаларда фаолият кўрсатаётган ходимлар ўртасида соғлом турмуш тарзини тарғиб қилиш орқали мехнат фаолияти самарадорлигини оширишга кўмаклашиш;

корхона, ташкилот ва муассасаларда фаолият кўрсатаётган ходимларни турли касб касалликларидан спорт ва соғлом турмуш тарзи асослари орқали мухофаза қилиш;

ахоли ва ёшларни спортнинг жисмоний тарбия ҳамда оммавий турларига қизиқишларини кучайтириш;

корхона, ташкилот ва муассасаларда фаолият кўрсатаётган ходимларнинг спорт ва жисмоний тарбия кундалик иш жарёнини бир бўлагини ташкил қилиши зарурлиги бўйича кўникмаларни шакллантириш;

корхона, ташкилот ва муассасаларда фаолият кўрсатаётган ходимлар ўртасида велоспортнинг оммавийлигини оширишдир.

 **3. Марафонни ташкил қилиш муддатлари ва тартиби.**

**“Касаба–Тур”** веломарафони **тўрт босқичда** ташкил этилади;

**I-босқич-** корхона, ташкилот ва муассасалардаги ҳаваскор велоспортчилар ўртасида корхона ва ташкилот томонидан тузилган ташкилий қўмиталар раҳбарлигида;

**II-босқич-** туман, шаҳарларда (туман, шаҳар биринчилиги) ташкил этилган ташкилий қўмита раҳбарлигида;

**III-босқич-** Қорақалпоғистон Республикаси, вилоятлар, Тошкент шаҳар босқичи ҳудудий ташкилий қўмита раҳбарлигида;

**VI-босқич-** Республикафинал босқичи –Республика ташкилий қўмитараҳбарлигида Тошкент шаҳарида ташкил этилади ва ўтказилади.

Мусобақани ўтказиш жойи ҳудудий ва Республика ташкилий қўмита томонидан белгиланган жойларда ўтказилади.

Дастлаб веломарафонда иштирок этадиган 20-35 ёшли хаваскор велоспортчилар учун 10 км масофада, 35 ёш ва ундан катталар учун 5 км масофадаги пойга йўналишлари тайёрланади.

Барча иштирокчиларга ташкилий қўмита томонидан махсус рақамлар тақдим этилади.

Веломарафоннинг туман ва ҳудудий босқичларини ўтказиш бўйича вилоят хокимлигининг чора-тадбирлар режаси ишлаб чиқилиб, тасдиқланади.

Республика ташкилий қўмита аъзолари таклифларига биноан мусобақаларни ўтказиш муддати ва жойига ўзгартириш киритилиши мумкин.

**4. Ташкилий қўмитанинг вазифалари.**

“Касаба–Тур” веломарафонини ўтказиш бўйича ташкилий қўмита томонидан қуйидаги вазифалар амалга оширилади:

“Касаба-тур” веломарафонининг устидан амалий раҳбарлик қилиш учун Ишчи гуруҳ тузиш ва унинг таркибига хамкор ташкилотларнинг вакилларини киритиш;

 мусобақа натижалари тўғрисида ўзидан юқори турувчи ташкилий қўмитага ташкил этилган веломарафон якунлари бўйича Низомда белгиланган тартибда ғолибларининг хужжатлари, маълумот ва фотоальбомларни тадбир ўтгандан сўнг **уч кун муддат ичида**  тақдим этиш;

хамкор ташкилотлар билан биргаликда марафон иштирокчилари учун тиббий хизмат ва уларни хавфсизлигини таъминлаш бўйича чораларини кўриш;

марафон финишида иштирокчилар учун маданий тадбирлар ва ғолибларни рағбатлантириш ишларини амалга ошириш.

**5. Мусобақада қатнашиш тартиби.**

Барча босқичларда иштирокчилар рўйхати веломарафон ўтказилишидан **5 кун олдин**  йиғилиб, шакллантирилади.

Веломарафон иштирокчилари ташкилий қўмитага қуйидаги хужжатларни тақдим қилади:

ҳар бир иштирокчининг шахсини тасдиқловчи хужжат нусхаси;

соғлиги тўғрисидаги тиббий маълумотнома;

иш жойидан олинган маълумотнома;

Иштирокчиларнинг рўйхати корхона, ташкилот раҳбари томонидан тасдиқланиб, ҳар бир иштирокчи тиббий кўрикдан ўтганлиги ва унга марафонда иштирок этишга рухсат этилганлиги бўйича қайдлар бўлиши лозим.

Веломарафонда спорт усталари, спорт мураббийларининг иштирок этишлари ман этилади.

Ҳудудий босқичларда 1-,2-,3-ўринларни эгаллаган ғолиблар Тошкент шаҳрида ўтказиладиган Республика босқичида иштирок этади .

Ҳудудий босқичларда 1-,2-,3-ўринларни эгаллаган ғолиблар ва Тошкент шаҳридаги корхона, ташкилотлардан қўшимча равишда иштирок этадиган веломарафон иштирокчиларининг республика финал босқичида қатнашиши учун хужжатлари мусобақа ўтгандан кейин 3 кундан кейин қабул қилинади. Иштирокчиларни веломарафонда иштирок этиши учун шахсий (техник соз) велосипеди бўлиши шарт.

**6. Веломарофон ғолибларини тақдирлаш ва рағбатлантириш**

Веломарофон якунлари бўйича 1-,2-,3-ўрин ғолиблари касаба уюшмалари ташкилотлари томонидан таъсис этилган қимматбаҳо совғалар ва дипломлар билан тақдирланади.

Марафон иштирокчилари қўйидаги қўшимча номинациялари бўйича ҳам тақдирланади:

“Энг ёши улуғ пойгачи” (эркак ва аёллар ўртасида);

“Энг маҳоратли пойгачи” (эркак ва аёллар ўртасида);

“Ғалабага бўлган интилиши учун” (эркак ва аёллар ўртасида);

“Энг ёш пойгачи” (эркак ва аёллар ўртасида);

 “Энг фаол аёл пойгачи”.